钦定古今图书集成/明伦汇编/氏族典/第584卷 > 皇甫绩
## 钦定古今图书集成/明伦汇编/氏族典/第584卷 > 皇甫绩

按《隋书皇甫绩传》，“绩字功明，安定朝那人也。祖穆，魏
陇东太守。父道周，湖州刺史、雍州都督。绩三岁而孤，
为外祖韦孝宽所鞠养，精心好学，略涉经史。周武帝
为鲁公时，引为侍读。建德初，转宫尹中士。武帝尝避
暑云阳宫，时宣帝为太子监国，卫刺王作乱，城门已
闭，百僚多有遁者。绩闻难赴之，于元武门遇皇太子。”
太子下楼执绩手，悲喜交集。帝闻而嘉之，迁小宫尹。
宣政初，封义阳县男，拜畿伯下大夫。宣帝崩，高祖总
己，绩有力焉。转内史中大夫，进封郡公。开皇元年，出
为豫州刺史，转晋州刺史。及陈平，拜苏州刺史。高智
慧等作乱，江南州民顾子元发兵应之，因以攻绩。相
持八旬，杨素援兵至，合击破之。拜信州总管、十二州
诸军事。俄以病乞骸骨，诏征还京，卒于家，时年五十
二，谥曰安。子偲嗣。大业世，官至尚书主爵郎。